El-Hilaal

El-Hilaal (atau kadang ditulih Al-Hilal) adolah namo kapanduan milik Persatuan Murik-Murik Diniyah School (PMDS) jo Sumatera Thawalib. Tokoh utamo kapanduan iko adolah Muhammad Yunus Kocek, Leon Salim, jo Mahyuddin Tonex. Sijarawan Mestika Zed manyabuik El-Hilaal pernah manjadi organisasi pamudo paliang gadang di Sumatera Barat dengan jumlah anggota sabanyak 3.000 orang. Namun, kahadiran Persatuan Muslim Indonesia (Permi) pado 1930 manyebabkan munculnyo parpacahan di tubuh El-Hilaal. El-Hilaal akhianyo bubar dan digantiaan dek Kapanduan Indonesia Muslim (KIM).

Sijarah 
El-Hilaal dicanangkan dek sabaleh urang pelajar Diniyah School jo Sumatera Thawalib di Bioskop Rex Padang Panjang pado 1928. Mereka terdiri dari Leon Salim (Payakumbuh), Hasanuddin Yunus (Sungai Pua), Luthan Gani (Maninjau), Damanhuri (Payakumbuh), Mahyuddin Tonex (Pariaman), Abdul Murad (Sungai Puaa), Muhammad Yunus Kocek (Sinabang, Aceh), Hasanuddin Arif (Teluk Betung, Lampung), Danil Sulaiman (Kaur, Bengkulu), Assauddin Kimin (Singkel, Aceh), jo Jumhur Kahar (Sibolga, Tapanuli).

Loen Salim manulih, kahadiran El-Hilaal batujuan untuak mailangan "raso takuik jo ngeri bangso kito atas tindakan Pamarentah Hindia Balando nan maancuaan gerakan rakyat" pasca-pamberontakan kumunih di Silungkang 1927 nan gagal. El-Hilaal dideklarasian pado 31 Agustus 1928 dalam sabuah pawai parayaan Hari Ulang Tahun Ratu Wilhelmina di Padang Panjang. Wakatu itu, El-Hilaal manumpang di barisan Persatuan Murik-Murik Diniyah School (PMDS) nan manampilan orkes saruliang. 

Leon Salim manulihan suasano sangkek El-Hilaal dideklarasian: Kami babarih kaliliang kota, bapakaian putiah hitam dengan kacu (dasi) kuniang blau. Kota ketek itu gegap gempita layaknyo, sabagai akan pacah kalihatannyo. Balando tersenyum-senyum mancaliak kadatangan kami untuak marayoan hari lahia Wilhelmina. Rakyat banyak basiul gembira, badebar hati mereka manarimo kamunculan kami itu. Mungkin hanyo babarapo urang sajo nan kaluaa untuak benar-benar marayoan hari lahia Raja Balando. Salabiahnyo badoa, semoga anak-anak kito itu babahagia manaruihan parjuangan apak-apaknyo.Pado awal pambentukan El-Hilaal, Muhammad Yunus Kocek tapilih sabagai katua didampingi Leon Salim sabagai sekretaris jo Mahyuddin Tonex sabagai komisaris.

El-Hilaal mamiliki biro khusus pandidikan nan aktif manerjemahan buku-buku kapanduan babahaso Inggirih jo Belanda. Tokoh utamo biro iko adolah Chatib Sulaiman. Chatib diparkenalan ka Leon Salim dek Abdullah Basa Bandaro, saurang saudagar kayo di Pasa Gadang, Padang.

Pambubaran 
Pado Mei 1930, Sumatera Thawalib malangsuangan kongres di Bukittinggi. Salah ciek hasil kongres tersebut yaitu pambantukan partai Islam nasionalis Persatuan Muslim Indonesia (Permi). Dalam parjalanannyo, Permi bausaho maambiak aliah El-Hilaal sabagai unit kapanduan mereka. Namun, hal iko ditentang dek tokoh-tokoh El-Hilaal. Sempat tajadi cakak antaro Djalaluddin Thaib jo tokoh-tokoh El-Hilaal, khususnyo Leon Salim. El-Hilaal indak nio manggabuangan diri dek murik-murik Diniyah School manolak baaliansi jo Permi. Meskipun demikian, El-Hilaal tetap menjalin kerja sama dengan pemimpin-pemimpin Permi.

Pado Juli 1931, murik-murik Diniyah School mamutuihan untuak mambantuk kapanduan baru, yakni Kapanduan Indonesia Muslim (KIM). Kapanduan iko dipimpin dek Muhammad Yunus Kocek, Leon Salim, jo Chatib Sulaiman. Tagaknyo KIM sekaligus manandai bubarnyo El-Hilaal.

Caliak pulo 

 Kapanduan Indonesia Muslim
 Persatuan Muslim Indonesia

Rujuakan

Sijarah Sumatera Barat
Kapanduan